Det skriver Nordjyske.dk Handicappede borgere fra Aalborg er utilfredse med, at cyklister må køre i gågaden om aftenen. Blandt andet har formanden for Dansk Blindesamfund, Niels Olesen, kritiseret ordningen, fordi cyklisterne udgør en risiko for de blinde borgere. Dansk Cyklist Forbund i Aalborg afviser nu den kritik af cyklisterne. - Vi mener, at der er plads til cyklisterne, når det foregår i et begrænset tidsrum, hvor der ikke er så mange fodgængere, siger Mike White, der er medlem af bestyrelsen i Aalborg samt hovedbestyrelsen i Dansk Cyklist Forbund. Den nye ordning betyder, at cyklisterne må køre i gågaden fra klokken 21 om aftenen til klokken 9 om morgenen. - Det er klart, at man må tage hensyn til hinanden og ikke mindst her, hvor cyklister skal dele plads med fodgængere. Cyklister må tilpasse hastigheden til forholdene, men selvfølgelig kan det ikke garanteres, at der ikke kommer en eller anden torsk blæsende igennem. Sådan er der jo også nogle bilister, der ikke viser hensyn til andre. Men flertallet kører altså pænt og ordentligt, siger Mike White. Ordningen skal evalueres til efteråret.

Referat:
Der er plads til både cyklister og fodgængere i gågaden i Aalborg. Det mener Dansk Cyklist Forbund i Aalborg.